KIRJALLINEN KYSYMYS E-2514/97 komissiolle esittäjä(t): Undine-Uta Bloch von Blottnitz (V) (22. heinäkuuta 1997)

Aihe: La Haguen jälleenkäsittelylaitoksen radioaktiiviset päästöt Englannin kanaaliin

Ympäristönsuojelujärjestö Greenpeacen viimeaikaisista tutkimuksista on käynyt ilmi, että ranskalainen Cogéma-yhtiö pumppaa vuosittain La Haguen jälleenkäsittelylaitoksesta noin 230 miljoonaa litraa radioaktiivisesti saastunutta nestettä putkea pitkin Englannin kanaaliin. Sedimentin, hiekan mutta myös simpukoiden saaman säteilyn määräksi saatiin mittauksissa 145 000 bequereliä koboltti 60:ta. Beta-säteiden aiheuttaman radioaktiivisuuden määrä putken pään kohdalla on 18 miljoonaa kertaa suurempi kuin tavallisen meriveden säteily. Muista äskettäin julkaistuista tutkimuksista on käynyt ilmi, että jälleenkäsittelylaitoksen ympäristössä leukemiariski on noussut luokkaan 3.

1. Onko komissio tietoinen Greenpeacen hankkimista tiedoista?

1a) Jos on, miten komissio arvioi tutkimusten tulokset?

1b) Jos ei ole, aikoko komissio tehdä parhaansa tulosten saamiseksi tarkastelua varten, jotta se voisi mahdollisesti ryhtyä oikeudellisiin toimenpiteisiin Ranskaa ja/tai Cogémaa vastaan?

2. Onko komissio tietoinen siitä, että ranskalaiset viranomaiset mittaavat radioaktiivisuutta yli kilometrin päässä radioaktiivista jätettä tuovasta putkesta?

2a) Jos on, mikä on komission arvio tällaisesta toiminnasta ja sen vaikutuksista mittaustuloksiin?

2b) Jos ei ole, aikooko komissio tarkastaa ranskalaisten mittausten suorittajien mittaustavat ja aikooko se mahdollisesti vaatia muutoksia?

3. Mikä on komission arvio Cogéman radioaktiivista ainetta mereen kuljettavasta jäteputkesta ottaen huomioon kansainväliset sopimukset, joissa kielletään radioaktiivisten jätteiden upottaminen mereen?

4. Mikä on komission arvio viimeaikaisista tutkimuksista, joissa on todettu normaalia suurempi leukemiariski La Haguen jälleenkäsittelylaitoksen ympäristössä?

Komission jäsenen Ritt Bjerregaardin komission puolesta antama vastaus (30. syyskuuta 1997)

Komissio tuntee Greenpeacen esittämät tiedot, joihin parlamentin jäsen viittaa.

Greenpeacen tulokset eivät ole yllättäviä kun otetaan huomioon, että kyse on veden alla sijaitsevan radioaktiivisen jätteen poistoputken kohdalla otetuista näytteistä. Itse asiassa tulokset eivät poikkea paljoakaan Ranskan viranomaisten (l'Office de protection contre les rayonnements ionisants, OPRI) saamista tuloksista. Koska vuorovesi-ilmiö on alueella erittäin voimakas, radioaktiivisuus laskee nopeasti, kun etäisyys poistoputkeen kasvaa. Komission tietojen mukaan merenkulkuolosuhteet poistoputken kohdalla ovat sitä paitsi sellaiset, ettei alueelle pääsy ole helppoa, vaikka alueella liikkumiseen ei nykyisin kohdistukaan pitkäaikaisia lakisääteisiä rajoituksia. Kansalaisten suojelemisen kannalta tilannetta ei näin ollen kuvaa radioaktiivisuuden taso poistoputken kohdalla, vaan pikemminkin radioaktiivisuuden taso yleisesti meriympäristössä laitoksen lähistöllä. Tämän takia ympäristön tilaa tarkkaillaan paikoissa, jotka eivät sijaitse putken välittömässä läheisyydessä. Komissio tarkasti heinäkuussa 1996 Euratomin perustamissopimuksen 35 artiklan mukaisesti ympäristövalvontalaitteistot La Haguen jälleenkäsittelylaitoksessa ja sen ympäristössä. Tarkastus osoitti, että nykyisessä ympäristövalvontaohjelmassa otetaan riittävällä tavalla huomioon kaikki merkittävät reitit, joiden kautta ihmiset voivat altistua säteilylle, jotta sen avulla voidaan varmistaa turvallisuutta koskevien perusvaatimusten noudattaminen.

Radioaktiivisten aineiden mereen upottamisen kieltävät kansainväliset yleissopimukset koskevat pakattua jätettä, eikä niissä mainita matala-aktiivisen jätteen päästöjä, jotka ovat kansallisten viranomaisten tiukan lupamenettelyn alaisia.

Komissio on kiinnostunut kaikista ympäristön radioaktiivisuuden mahdollisia terveysvaikutuksia koskevista tieteellisistä tutkimuksista, ja se on hiljattain saanut käyttöönsä viimeisimmän tutkimuksen leukemiatapausten mahdollisesta lisääntymisestä La Haguen jälleenkäsittelylaitoksen lähellä. Ranskan viranomaisten toimeksiannosta toteutetun tutkimuksen teki ryhmä riippumattomia huippuasiantuntijoita muun muassa Isosta-Britanniasta ja Ruotsista. Tutkimuksessa ei pystytty osoittamaan syy-yhteyttä leukemian tavallista korkeamman esiintyvyyden ja ympäristön radioaktiivisuustasojen välillä.